(2)

cuirtear an méid seo a leanas in ionad Airteagal 1 go 4: “Airteagal 1 Cuspóir 1. Chun críche an Rialacháin seo, cuimseoidh ‘tíortha tionsclaithe agus críocha tionsclaithe agus tíortha eile ardioncaim agus críocha eile ardioncaim’ tíortha agus críocha a liostaítear in Iarscríbhinn I a ghabhann leis an Rialachán seo agus cuimseoidh ‘tíortha atá i mbéal forbartha’ tíortha a thagann faoi Rialachán (CE) Uimh. 1905/2006 ó Pharlaimint na hEorpa agus ón gComhairle an 18 Nollaig 2006 lena mbunaítear ionstraim maoinithe le haghaidh comhair um fhorbairt (5) agus a liostaítear in Iarscríbhinn II a ghabhann leis an Rialachán seo. Gairfear ‘tíortha is comhpháirtithe’ dóibh le chéile anseo feasta. Le maoiniú Aontais faoin Rialachán seo, tabharfar tacaíocht do chomhar eacnamaíoch, airgeadais, teicniúil, cultúrtha agus acadúil le tíortha is comhpháirtithe sna réimsí a leagtar amach in Airteagal 4, a thagann laistigh de réimsí inniúlachta an Rialacháin. Fónfar, leis an Rialachán seo, do bhearta a mhaoiniú, ar bearta iad nach gcomhlíonfar leo, i bprionsabal, na critéir le haghaidh Chúnaimh Oifigiúil Forbartha (‘critéir COF’) arna bhunú ag Coiste um Chúnamh Forbartha na hEagraíochta um Chomhar agus Forbairt Eacnamaíochta (‘OECD/DAC’). 2. Is éard a bheidh mar phríomhchuspóir ag an gcomhar leis na tíortha is comhpháirtithe freagairt shonrach a thabhairt ar an ngá atá ann le naisc idir na tíortha sin a neartú agus an gá le bheith ag gníomhú níos mó leo ar bhonn déthaobhach, réigiúnach nó iltaobhach chun timpeallacht níos fabhraí agus níos trédhearcaí a chruthú chun an caidreamh idir an tAontas agus na tíortha is comhpháirtithe a fhorbairt, i gcomhréir leis na prionsabail ar dá réir a threoraítear gníomhaíocht sheachtrach an Aontais, ar prionsabail iad a leagtar síos sna Conarthaí. Is éard atá i gceist leis seo, i measc nithe eile, an daonlathas a chur chun cinn, an meas ar chearta an duine agus saoirsí bunúsacha, an smacht reachta, mar aon le hobair chuibhiúil agus dea-rialachas a chur chun cinn, an comhshaol a chaomhnú, chun rannchuidiú le dul chun cinn agus le próisis forbartha inbhuanaithe sna tíortha is comhpháirtithe. Airteagal 2 Raon Feidhme 1. Beidh sé mar aidhm ag an gcomhar caidreamh a chothú le tíortha is comhpháirtithe chun idirphlé agus rapprochement a fheabhsú agus chun struchtúir agus luachanna polaitiúla, eacnamaíocha agus institiúideacha atá comhchosúil a roinnt agus a chur chun cinn. Beidh sé mar aidhm ag an Aontas chomh maith comhar agus malartuithe a mhéadú le comhpháirtithe déthaobhacha agus le gníomhaithe déthaobhacha i bhfóraim iltaobhacha agus sa rialachas domhanda, ar comhpháirtithe agus gníomhaithe iad atá seanbhunaithe nó a bhfuil a dtábhacht á méadú. Leis an gcomhar cumhdaítear freisin comhpháirtithe ag a bhfuil leas straitéiseach ag an Aontas maidir le naisc agus a luachanna a chur chun cinn, ar luachanna iad a leagtar síos sna Conarthaí. 2. I gcúinsí a bhfuil bonn cirt cuí leo agus chun comhleanúnachas agus éifeachtacht a áirithiú maidir le maoiniú Aontais agus chun comhar réigiúnach a chothú, féadfaidh an Coimisiún, agus na cláir bhliantúla ghníomhaíochta dá dtagraítear in Airteagal 6 á nglacadh aige, a chinneadh go bhfuil tíortha nach bhfuil liostaithe sna hIarscríbhinní cáilithe le haghaidh beart arna maoiniú faoin Rialachán seo, nuair is tionscadal nó clár de chineál réigiúnach nó de chineál trasteorann atá sa tionscadal nó sa chlár atá le cur chun feidhme. Déanfar forálacha chuige sin sna cláir ilbhliantúla comhair dá dtagraítear in Airteagal 5. 3. Déanfaidh an Coimisiún na liostaí atá in Iarscríbhinn I agus in Iarscríbhinn II a leasú tar éis athbhreithnithe tráthrialta OECD/DAC a dhéanamh ar a liosta de thíortha atá i mbéal forbartha, agus cuirfidh sé Parlaimint na hEorpa agus an Chomhairle ar an eolas faoin méid sin. 4. Maidir le maoiniú Aontais faoin Rialachán seo, tabharfar aird faoi leith, i gcás inarb iomchuí, ar chomhlíonadh chroí-chaighdeáin saothair na hEagraíochta Idirnáisiúnta Saothair (EIS) ag tíortha is comhpháirtithe agus ar iarrachtaí na dtíortha sin féachaint le hastuithe gáis cheaptha teasa a laghdú. 5. Maidir leis na tíortha a liostaítear in Iarscríbhinn II a ghabhann leis an Rialachán seo, déanfar deimhin de go ndéanfar comhleanúnachas ó thaobh beartais de, leis na bearta arna maoiniú faoi Rialachán (CE) Uimh. 1905/2006 agus faoi Rialachán (CE) Uimh. 1337/2008 ó Pharlaimint na hEorpa agus ón gComhairle an 16 Nollaig 2008 lena mbunaítear saoráid chun freagairt thapa a thabhairt ar an ardú as cuimse atá ag teacht ar phraghsanna bia i dtíortha atá i mbéal forbartha (6) a urramú go docht. Airteagal 3 Prionsabail ghinearálta 1. Tá an tAontas fothaithe ar phrionsabail na saoirse, an daonlathais, an mheasa ar chearta an duine agus ar shaoirsí bunúsacha, agus an smachta reachta agus féachann sé le tiomantas i leith na bprionsabal sin a chur chun cinn, a fhorbairt agus a dhaingniú i dtíortha is comhpháirtithe trí idirphlé agus trí chomhar. 2. Agus an Rialachán seo á chur chun feidhme, féachfar le cur chuige difreáilte a shaothrú maidir le comhar a dhearadh le tíortha is comhpháirtithe, i gcás inarb iomchuí, chun comhthéacs eacnamaíoch, sóisialta agus polaitiúil na dtíortha sin a chur san áireamh chomh maith le leasanna sonracha, straitéisí sonracha agus tosaíochtaí sonracha an Aontais. 3. Beidh bearta arna maoiniú faoin Rialachán seo comhsheasmhach le réimsí comhair a leagtar amach, go háirithe, sna hionstraimí, sna comhaontuithe, sna dearbhuithe agus sna pleananna gníomhaíochta idir an tAontas agus na tíortha is comhpháirtithe agus cumhdófar na réimsí sin leis na bearta sin agus beidh siad i gcomhréir le réimsí a bhaineann le leasanna sonracha agus tosaíochtaí sonracha an Aontais. 4. Maidir le bearta arna maoiniú faoin Rialachán seo, féachfaidh an tAontas le comhleanúnachas a áirithiú le réimsí eile dá chuid gníomhaíochta seachtraí mar aon le beartais ábhartha eile Aontais, go háirithe an comhar um fhorbairt. Áiritheofar é sin trí bheartas a cheapadh, trí phleanáil straitéiseach agus trí bhearta a leagan amach agus a chur chun feidhme. 5. Maidir le bearta arna maoiniú faoin Rialachán seo, cuirfear leo le hiarrachtaí arna ndéanamh ag na Ballstáit agus le hiarrachtaí arna ndéanamh ag comhlachtaí poiblí an Aontais i réimse an chaidrimh thráchtála agus i malartuithe cultúrtha, acadúla agus eolaíocha agus tabharfar luach breise leis na bearta sin do na hiarrachtaí sin. 6. Cuirfidh an Coimisiún Parlaimint na hEorpa ar an eolas agus beidh malartuithe tuairimí aige go tráthrialta léi. Airteagal 4 Réimsí comhair Tabharfar tacaíocht, le maoiniú Aontais, do ghníomhaíochtaí comhair i gcomhréir le hAirteagal 1 agus beidh an maoiniú sin comhsheasmhach le críoch fhoriomlán, le raon feidhme, le cuspóirí agus le prionsabail ghinearálta an Rialacháin seo. Cumhdófar le maoiniú Aontais gníomhaíochtaí, ar gníomhaíochtaí iad i bprionsabal nach gcomhlíontar critéir COF leo, agus a bhféadfadh gné réigiúnach a bheith ag baint leo sna réimsí comhair seo a leanas: (1) comhar, comhpháirtíochtaí agus comhghnóthais a chur chun cinn idir gníomhaithe eacnamaíocha, sóisialta, cultúrtha, acadúla agus eolaíocha san Aontas agus sna tíortha is comhpháirtithe; (2) trádáil dhéthaobhach, sruthanna infheistíochta, agus comhpháirtíochtaí eacnamaíocha a spreagadh agus lena n-áirítear díriú ar fhiontair bheaga agus mheánmhéide; (3) idirphlé a chur chun cinn idir gníomhaithe polaitiúla, eacnamaíocha, sóisialta agus cultúrtha agus na heagraíochtaí neamhrialtasacha eile in earnálacha ábhartha san Aontas agus sna tíortha is comhpháirtithe; (4) naisc idir dhaoine, cláir oideachais agus oiliúna agus malartuithe intleachtúla a chur chun cinn agus an tuiscint fhrithpháirteach idir chultúir a fheabhsú, go háirithe ar leibhéal an teaghlaigh, lena n-áirítear bearta chun rannpháirtíocht an Aontais in Erasmus Mundus agus in aontaí Eorpacha oideachais a áirithiú agus a mhéadú; (5) tionscadail chomhair a chur chun cinn i réimsí amhail na réimsí seo a leanas: na taighde, na heolaíochta agus na teicneolaíochta, na spórt agus an chultúir, an fhuinnimh (go háirithe fuinneamh in-athnuaite), iompar, cúrsaí comhshaoil (lena n-áirítear an t-athrú aeráide), saincheisteanna custaim, saincheisteanna airgeadais, saincheisteanna dlí agus saincheisteanna maidir le cearta an duine, agus aon ábhar eile ar ábhar leasa fhrithpháirtigh é idir an tAontas agus na tíortha is comhpháirtithe; (6) feasacht i leith an Aontais, agus tuiscint ar an Aontas agus sofheictheacht an Aontais i dtíortha is comhpháirtithe, a fheabhsú; (7) tacaíocht do thionscnaimh shonracha, lena n-áirítear obair thaighde, staidéir, scéimeanna píolóta nó tionscadail chomhpháirteacha arna gceapadh chun freagairt ar bhealach éifeachtach agus solúbtha do chuspóirí comhair, ar cuspóirí iad a eascraíonn as forbairtí i gcaidreamh déthaobhach an Aontais le tíortha is comhpháirtithe nó arb é is aidhm dóibh spreagadh a thabhairt chun caidrimh dhéthaobhacha a dhoimhniú agus a leathnú tuilleadh i leith na dtíortha sin.